Venerabilibus viris et in Christo karissimis decano et capitulo Lingonensi, frater G[alcherius] dictus abbas Cisterciensis, salutem et promptam ab obsequia voluntatem. Cum dilecte in Christo filie moniales de Vaubauns adeo sint pauperes quod vix ad victum earum proventus ipsarum sufficiant, cum fere nichil aut parum habeant nisi censum illum annuum quem illis debetis ex contractu facto inter vos et ipsas, audivimus quod in gravamen maximum immo, sicut dicitur, in exterminium monasterii ipsarum, quamdam villam construistis que tam proxima est et contigua illis quod aut villam aut monasterium oporteat demoliri. Rogamus itaque bonitatem vestram quatinus circa moniales illas taliter vos habeatis ut suum Domino possint impendere famulatum, et vos, de devotione quam ad personas religiosas exhibeatis, possitis merito commendari hoc illis benigno favore impendentes ut vel villa removeatur longius aut ex toto, quod esset melius, dimittatur. Et cum ipsis non liceat ibi habere nisi decem vaccas cum tauro et quoddam jumento, supplicamus attentius ut eis velitis benigne concedere quatinus CCC oves possint ibi ad usus proprios possidere.